# انتخابات اور ٹیکنالوجی کے ماہرین کا انتخابی نتائج کے آڈٹ پر زور

* **Technology for Election Integrityکے موضوع پر ٹی ڈی ای اے فافن کی جانب سے سیمینار کا انعقاد**

**اسلام آباد، 28 ستمبر، 2023:** فری اینڈ فیئر الیکشن نیٹ ورک (FAFEN) نے الیکشن کمیشن پر زور دیا کہ وہ آئندہ عام انتخابات میں انتخابی نتائج کے آڈٹ اور الیکشن میں سوشل میڈیا کے استعمال کو منضبط کرنے کے سلسلے میں وسیع البنیاد بات چیت کا آغاز کرے۔

فافن کا خیال ہے کہ الیکشنز ایکٹ 2017 کا سیکشن 4 کی ذیلی دفعہ 3 کے تحت الیکشن کمیشن کو انتخابات کے انتظام و انصرام سے متعلق وسیع اختیارات ہیں جنہیں استعمال کرتے ہوئے الیکشن کمیشن انتخابی نتائج کا آڈٹ اور انتخابات میں سوشل میڈیا کے استعمال سے متعلق ضوابط وضع کرسکتا ہے۔ فافن نے انتخابی نتائج کے مجوزہ آڈٹ کے تفصیلی خدوخال نو اکتوبر 2023 کو جاری کرنے کا اعلان بھی کیا ہے۔ اس آڈٹ کا مقصد انتخابی نتائج کے گزٹ نوٹیفیکیشن سے پہلے پولنگ اسٹیشنوں اور حلقہ جاتی نتیجے کے فارموں کی باقاعدہ جانچ پڑتال کرنا ہے تا کہ ان کی صحت پر کم سے کم سوال اٹھیں۔ انتخابی نتائج کے یہ فارم الیکشن اہلکاران کے طور پر ڈیوٹی کرنے والے وفاقی و صوبائی حکومتوں اور عدلیہ کے افسران تیار کرتے ہیں جنہیں الیکشن کمیشن کی جانب سے بغیر کسی جانچ پڑتال کے حتمی قرار دے دیا جاتا ہے۔

انتخابی موضوعات پر کام کرنے والے سول سوسائٹی ارکان اور ٹیکنالوجی ماہرین نے ٹیکنالوجی فار الیکشن انٹیگریٹی کے موضوع پر منعقدہ سیمینار کے دوران فافن کی جانب سے تجویز کردہ ان اقدامات کی تائید کی ٹرسٹ فار ڈیموکریٹک ایجوکیشن اینڈ اکاونٹیبلٹی - فری اینڈ فیئر الیکشن نیٹ ورک (TDEA-FAFEN) کے زیراہتمام منعقدہ اس سیمینار میں انتخابی انتظامات اور عوامل میں ٹیکنالوجی کے استعمال کے لیے ایک مرحلہ وار اور محتاط انداز اختیار کرنے پر زور دیا گیا تا کہ انتخابی امور میں شفافیت، بہتر کارکردگی اور قوانین و ضوابط سے مطابقت کو فروغ دیا جاسکے۔

سیمینار میں ہونے والی پینل ڈسکشن کے موضوعات انتخابات میں ٹیکنالوجی کے اثرات، انتخابی نتائج کی مینیجمنٹ اور شفافیت، اور انتخابات میں سوشل میڈیا کا استعمال تھے۔ سیمنار سے فافن ایگزیکٹو کونسل کے رکن نصراللہ خان، ظفراللہ خان، طحہٰ علی، اظہر ضیاء الرحمن، سلیم رفیق، ادریس خواجہ، عاصم غفار، شجیع احمد، امبر رحیم شمسی، اسد بیگ، مختار احمد علی اور TDEA-FAFEN کے ارکان نے خطاب کیا۔ . مقررین نے الیکشن کے ساتھ ٹیکنالوجی کو مؤثر طریقے سے مربوط کرنے کے بارے میں آرا دیں۔ سیمینار کے دوران اس بات پر زور دیا گیا کہ پاکستان میں انتخابات کو انفارمیشن ایج کے تقاضوں سے مطابقت پیدا کرنی چاہئیے تاہم اس عمل کو مرحلہ وار اور بہت سے جائزوں کی روشنی میں آگے بڑھانا چاہئیے تا کہ اس متعلقہ مسائل کی بروقت شناخت ہوسکے اور انہیں حل کیا جاسکے۔

اس موقع پر خطاب کرتے ہوئے نصراللہ خان نے کہا کہ سیمینار کا مقصد انتخابی انتظام میں ٹیکنالوجی کے استعمال کے بارے میں بامعنی گفتگو کو فروغ دینا ہے۔ انہوں نے کہا کہ انتخابات میں ٹیکنالوجی کے استعمال کے لیے تمام انتخابی اسٹیک ہولڈرز میں ہم آہنگی ہونی چاہئیے تا کہ انتخابی نتائج کی قبولیت اور ان پر اعتماد میں اضافہ ہوسکے۔

ٹی ڈی ای اے کی قائم مقام چیف ایگزیکٹو آفیسر سمین بی بی نے اپنے اختتامی کلمات میں انتخابی و ٹیکنالوجی ماہرین کی شفاف اور منصفانہ انتخابات کے لیے کی جانے والی کوششوں کو سراہا۔ ان کا کہنا تھاکہ اس طرح کی باہمی کوششوں کے ذریعے ہی ہم ٹیکنالوجی کے بدلتے ہوئے منظر نامے میں انتخابی سالمیت، شفافیت اور احتساب کے اصولوں کو فروغ دے سکتے ہیں۔